stanford-oval/wikipedia huggingface dataset:
קואיצ'י וקאטה
שירות בתחום החלל

במרץ 1992 וקאטה החל קורס הכנה לטיסות חלל במרכז החלל ג'ונסון. באוגוסט 1993 לאחר סיום הקורס הוא החל לבצע משימות קרקע.
בינואר 1996 וקאטה טס לחלל במשימה STS-72 של מעבורת החלל אנדוור (בריאן דאפי היה מפקד צוות. וקאטה עבד עם זרוע רובוטי ללכידת לוויין Space Flyer Unit היפני ששוגר בשנת 1995. כמו כן הוא שחרר למסלול OAST-Flyer והחזיר אותו לתא המטען. המעבורת חזרה לכדור הארץ לאחר 8 ימי טיסה.
באוקטובר 2000 וקאטה טס לחלל במשימה STS-92 של מעבורת החלל דיסקברי (בריאן דאפי היה מפקד צוות. וקאטה עבד עם זרוע רובוטי בעבודות הרכבה של תחנת החלל הבין-לאומית. המעבורת חזרה לכדור הארץ לאחר 13 ימי טיסה.
בשנת 2002 וקאטה עבר קורס מתקדם במרכז האסטרונאוטים בגרמניה. בשנת 2006 הוא עבר קורס במרכז גגארין להכשרת קוסמונאוטים.
בשנת 2009 וקאטה הגיע לתחנת החלל הבין-לאומית בטיסת STS-119 של מעבורת החלל דיסקברי. הוא השתלב במשלחת מס' 18 לתחנת החלל הבין-לאומית בפיקוד מייקל פינק. בהמשך הוא פעל במסגרת משלחת מס' 19 לתחנת החלל הבין-לאומית (גנאדי פדאלקה היה מפקד המשלחת) ומשלחת מס' 20 לתחנת החלל הבין-לאומית (גנאדי פדאלקה היה מפקד המשלחת). הוא חזר בטיסת STS-127 ביולי 2009 לאחר 187 ימים בחלל.
בנובמבר 2013 וקאטה הגיע לתחנת החלל בחללית סויוז TMA-11M והיה חבר במשלחת מס' 38 לתחנת החלל הבין-לאומית (אולג קוטוב היה מפקד המשלחת). לאחר סיום עבודת המשלחת הוא המשיך כמפקד משלחת מס' 39 לתחנת החלל הבין-לאומית. הוא חזר לכדור הארץ ב-14 במאי 2014.
ב-5 באוקטובר 2022 וקאטה השתתף בטיסת SpaceX Crew-5 לתחנת החלל הבין-לאומית. וקאטה היה חבר במשלחת מס' 68 לתחנת החלל הבין-לאומית (סרגיי פרוקופייב היה מפקד המשלחת). במהלך שייה בחלל וקרטה ביצע פעמיים פעילות חוץ-רכבית באורך כולל של 14 שעות. הוא חזר לכדור הארץ ב-12 במרץ 2023 לאחר 157 ימים בחלל.
קונסטנטין טיוקאבין

קונסטנטין אלכסנדרוביץ' טיוקאבין (ברוסית: Константин Александрович Тюкавин; נולד ב-2 ביוני 2002 בקוטלאס שברוסיה) הוא כדורגלן רוסי המשחק בעמדת החלוץ בקבוצת דינמו מוסקבה מליגת העל הרוסית ובנבחרת רוסיה.
קריירת מועדונים

טיוקאבין גדל במחלקת הנוער של דינמו מוסקבה מליגת העל הרוסית. בשנת 2020 החל לשחק בדינמו-2 מוסקבה, קבוצת המילואים, אך במהרה הגיע לקבוצה הראשונה של המועדון.
ב-1 בנובמבר 2020 ערך את הופעת הבכורה שלו בקבוצה הראשונה, בניצחון 2-1 על טמבוב במסגרת המחזור ה-13 בליגה לעונת 2020/21. ב-20 בפברואר 2021 הבקיע את שער הבכורה שלו בקבוצה, בניצחון 2-0 על ספרטק מוסקבה במסגרת הגביע הרוסי. ב-18 במרץ הבקיע את שערי הבכורה שלו בליגה, צמד שערים שסידרו לקבוצתו מהפך בניצחון 3-2 על קרסנודאר במסגרת המחזור ה-23. בעונתו הראשונה בקבוצה ערך 15 הופעות ליגה והבקיע שלושה שערים.
קריירה בינלאומית

טיוקאבין היה חלק מסגל נבחרת רוסיה עד גיל 21 בטורניר אליפות אירופה עד גיל 21, וערך שלוש הופעות בטורניר.
הוא זומן לראשונה לסגל נבחרת רוסיה הבוגרת, לקראת משחקי מוקדמות מונדיאל 2022 נגד נבחרות קרואטיה, קפריסין ומלטה בחודש ספטמבר 2021. ב-4 בספטמבר הוא ערך את הופעת הבכורה שלו בנבחרת, כשהחליף את פיודור סמולוב בדקה ה-75 בניצחון 2-0 על נבחרת קפריסין.
ב-7 ביוני 2024 כבש שער בכורה בנבחרת הלאומית במהלך משחק ידידות מול נבחרת בלארוס במשחק שהסתיים בניצחון 4-0 רוסי.
תארים

כדורגלן החודש בליגת העל הרוסית בכדורגל: נובמבר/דצמבר 2023, אפריל 2024
כדורגלן העונה בליגה הרוסית: 2023/24
חלוץ העונה בליגה הרוסית: 2023/24
שער השנה בליגה הרוסית: 2023/24 (ב-5 במאי, מול סוצ'י)
כדורגלן השנה ברוסיה (ספורט אקספרס): 2023/24
הערות שוליים

↑  Тренерский штаб молодежки вызвал Тюкавина вместо Кучаева באתר התאחדות הכדורגל הרוסית, 20 במרץ 2021 (ברוסית)
↑  Состав на Хорватию, Кипр и Мальту באתר התאחדות הכדורגל הרוסית, 16 באוגוסט 2021 (ברוסית)
↑  Cyprus v Russia game report באתר התאחדות הכדורגל הרוסית, 4 בספטמבר 2021 (ברוסית)
קואישואו

| --- | --- |

 נתונים כלליים
 ענפי תעשייה:  אינטרנט 
  
 www.kuaishou.com
 
קְוַאישוֹאוּ (בסינית: 快手, פיניין: Kuàishǒu, תרגום :"פועל מהר") היא חברת אחזקות מסחרית סינית בבעלות ממשלת סין, עם משרדים ראשיים ברובע האידיין, בייג'ינג. החברה נוסדה בשנת 2011 על ידי הואה-סו (宿华) וצ'נג יִשִיַאו (程一笑). החברה ידועה בפיתוח תוכנת הבינה מלאכותית יוצרת קלינג (KLING), וכן אפליקציית מובייל לשיתוף סרטונים קצרים, רשת חברתית מקוונת ועורך אפקטים מיוחדים לווידאו.
קרן ההשקעות האינטרנטית של סין, מיזם בבעלות המדינה הנשלטת על ידי מנהל המרחב הקיברנטי של סין, מחזיקה במניות שליטה בקואישואו.
היסטוריה

קואישואו היא פלטפורמת הווידאו הקצר הראשונה בסין, פותחה בשנת 2011 על ידי המהנדסים הואה סו וצ'נג יישיאו. לפני שהקים את קואישואו, סו הואה עבד גם עבור גוגל וגם באידו כמהנדס תוכנה. מטה החברה נמצא בהאידיין, בייג'ינג.
האפליקציה הקודמת לקואישואו "GIF Kuaishou" נוסדה במרץ 2011. GIF Kuaishou הייתה אפליקציה לנייד שבאמצעותה משתמשים יכלו ליצור ולשתף תמונות GIF. בנובמבר 2012 הפכה קואישואו לקהילת וידאו קצר ולפלטפורמה איתה משתמשים יכולים להקליט ולשתף סרטונים. עד 2013, האפליקציה הגיעה ל-100 מיליון משתמשים יומיים, ועד 2019, עברה את ה-200 מיליון משתמשים יומיים פעילים.
במרץ 2017, קואישואו סגרה סבב השקעה של 350 מיליון דולר בהובלת Tencent. בינואר 2018, העריך פורבס את שווי החברה ב-18 מיליארד דולר.
באוקטובר 2022, תחנת הרדיו והטלוויזיה בייג'ינג בבעלות המדינה רכשה מניות מיעוט בקואישואו.
ביוני 2024, קואישואו שחררה טרנספורמר מודל דיפוזיה, בשם "Kling", שיכול להפיק שתי דקות של וידאו ב-30 פריימים לשנייה וברזולוציית 1080p. המודל הושווה לזה של מודל הטקסט לווידאו Sora של OpenAI. זה נגיש לציבור באפליקציית עריכת הווידאו של Kuaihou KwaiCut באמצעות הרשמה לרשימת המתנה עם מספר טלפון סיני. המודל זכה לתשומת לב עולמית בספטמר ואוקטובר 2024 ובמספר אתרים מערביים שסוקרים מודלי בינה מלאכותית הוגדר כמודל הדיפוזיה הטוב בעולם באותה עת.
הערות שוליים

↑  Synced (2019-08-12). "Tencent-backed Video App Kuaishou Is Turning Chinese Country Folk Into Hollywood Directors Synced". syncedreview.com. ארכיון מ-2019-09-02. נבדק ב-2022-09-26.
↑  "Is short-video start-up Kuaishou too 'Zen' for China's internet culture?". South China Morning Post. 2019-06-20. ארכיון מ-2019-09-02. נבדק ב-2022-09-26.
↑  "China's communist authorities are tightening their grip on the private sector". The Economist. 2021-11-18. ISSN 0013-0613. ארכיון מ-22 בנובמבר 2021. נבדק ב-2021-11-22. {{cite news}}:  (עזרה)
↑  "Is Kuaishou Still China's Short Video "Platform for the People?"". RADII Stories from the center of China's youth culture. 2021-01-08. ארכיון מ-2021-04-18. נבדק ב-2021-05-01.
1 2  "Su Hua". Forbes (באנגלית). ארכיון מ-2019-09-02. נבדק ב-2019-09-02.
↑  "Bloomberg Company Profile: Beijing Kuaishou Technology Co Ltd". Bloomberg. ארכיון מ-2 בספטמבר 2019. נבדק ב-2 בספטמבר 2019. {{cite web}}:  (עזרה)
1 2  "Behind the success of Kuaishou, the biggest social video sharing app in China". Technode. 17 במאי 2017. ארכיון מ-2 בספטמבר 2019. נבדק ב-2 בספטמבר 2019. {{cite news}}:  (עזרה)
↑  "Is short-video start-up Kuaishou too 'Zen' for China's internet culture?". South China Morning Post. 2019-06-20. ארכיון מ-2019-09-02. נבדק ב-2019-09-02.
↑  "Chinese state broadcaster takes 1 per cent stake in short video app Kuaishou". South China Morning Post (באנגלית). 2022-11-07. ארכיון מ-2022-11-17. נבדק ב-2022-11-17.
↑  Morrison, Ryan (7 ביוני 2024). "Forget Sora — Kling is a killer new AI video model that just dropped and I'm impressed". Tom's Guide. Future US. נבדק ב-27 ביוני 2024. {{cite web}}:  (עזרה)
↑  Franzen, Carl (12 ביוני 2024). "What you need to know about Kling, the AI video generator rival to Sora that's wowing creators". VentureBeat. נבדק ב-27 ביוני 2024. {{cite web}}:  (עזרה)
↑  Yang, Zeyi (19 ביוני 2024). "I tested out a buzzy new text-to-video AI model from China". MIT Technology Review. נבדק ב-27 ביוני 2024. {{cite web}}:  (עזרה)
קבוצת תאלס

| --- | --- |
לוגו החברה

 נתונים כלליים
 סוג:  חברה ציבורית
 בורסה:  בורסת פריז (HO) 
 תקופת הפעילות:  2000–הווה (כ־24 שנים)
 חברת אם:  Agence des participations de l'État 
 חברות בנות:  Thales Communications  תאלס תקשורת ואבטחה  SYSGO  Thales Optronics  Thales Rail Signalling Solutions  תאלס ספרד  תאלס ברזיל  תאלס קנדה  תאלס נורווגיה  Laboratoire Albert Fert  ת'לאס אליניה ספייס  תאלס גרמניה  תאלס מערכות תת ימיות  תאלס הגנה אווירית  תאלס פורטוגל  תאלס הולנד  תאלס אימונים וסימולציה  תאלס אוסטרליה  תאלס הממלכה המאוחדת  אימפרבה 
 מיקום המטה:  לה דפאנס 
 משרד ראשי:  ניי-סיר-סן, פריז, צרפת
 ענפי תעשייה:  activities of head offices, תעשיית הטלקומוניקציה, יצרן תעופה וחלל, תעשיית הנשק 
 מוצרים עיקריים:  קטלנית, infantry mobility vehicle, מכ"ם, אווירונאוטיקה 
 הכנסות:  18,428,400,000 אירו (נכון ל־2023) 
 רווח תפעולי:  1,562,000,000 אירו (נכון ל־2023) 
 רווח:  1,023,400,000 אירו (נכון ל־2023) 
 הון עצמי:  6,696,000,000 אירו (נכון ל־31 בדצמבר 2023) 
 מנכ"ל:  Patrice Caine 
 עובדים:  81,060 (נכון ל־31 בדצמבר 2023) 
  
 www.thalesgroup.com
 
קבוצת תאלס (בצרפתית: Thales Groupe) היא חברת אלקטרוניקה צרפתית העוסקת במערכות מידע חיוניות לביצוע מטרה ושירותים לשוקי האבטחה והביטחון הלאומי. מטה החברה נמצא בניי-סיר-סן (Neuilly-sur-Seine), פרבר של פריז. בפריז גם נסחרת החברה בבורסה לניירות ערך ה-Euronext. הקבוצה נקראת על שמו של הפילוסוף היווני תאלס.
היסטוריה

שמה של החברה שונה לתאלס מ"תומסון-CSF" בדצמבר 2000, לאחר שרכשה את החברה הבריטית "ראקאל אלקטרוניקס" במחיר של 1.3 מיליארד ליש"ט.
בשנת 2002, רכשה חברת נייס מערכות הישראלית מקבוצת תאלס את החברה הבת Thales Contact Solutions, תמורת הרכישה הייתה 30 מיליון דולר במזומן, ועוד 2.18 מיליון מניות נייס שהקצתה החברה הישראלית לקבוצה, המהוות 14% מהון מניותיה של נייס. ותאלס הפכה לבעלת המניות הגדולה בנייס. החל משנת 2003 החלה תאלס למכור בהדרגה את אחזקתה בנייס.
ביולי 2005, זכתה חברת תאלס במכרז, בהיקף של 800 מיליון לירות שטרלינג של צבא בריטניה להצטייד בכלי טיס בלתי מאוישים (כטב"ם) למשימות סיור ומודיעין. ייצור כלי הטיס הבלתי מאוישים, "ווטשקיפר", נעשה במפעל שהוקם בממלכה המאוחדת על ידי חברה משותפת לתאלס ולאלביט מערכות הישראלית שהוקמה לצורך התוכנית.
אלבר פר, המועסק בחברה, קיבל פרס נובל לפיזיקה בשנת 2007.
בדצמבר 2008, רכשה את חברת CMT Medical מיקנעם עילית, העוסקת בפיתוח מערכות עיבוד התמונה והדמיה לשימושים רפואיים.
באוקטובר 2015, חברת פלסן סאסא הישראלית, המתמחה במיגון כלי רכב, וחברת תאלס, נבחרו לספק 1,100 כלי רכב ממוגנים לצבא אוסטרליה בעסקה ששווייה 1.3 מיליארד דולר.
בדצמבר 2017 רכשה את חברת ג'מאלטו (Gemalto) תמורת 4.8 מיליארד אירו.
ביולי 2023 רכשה החברה את חברת אימפרבה תמורת 3.6 מיליארד דולר.
בעלות

נכון לשנת 2024 ממשלת צרפת מחזיקה כ-26% ממניות החברה וכ-36% מזכויות ההצבעה. חברת דאסו תעופה מחזיקה כ-26% ממניות החברה וכ-29% מזכויות ההצבעה, לאחר שרכשה ב-2009 את חלקה של אלקטל בקבוצה. אלקטל החזיקה במניות הקבוצה בעקבות עסקה ב-2006, בה רכשה תאלס את פעילות הלוויינות של אלקטל שפעלה בשם Alcatel Alenia Space, שחלקה שולם במניות.
מבנה ארגוני

חברת תאלס כוללת חמש חטיבות:
חטיבת מערכות תעופה
חטיבת מערכות חלל
חטיבת אלקטרוניקה צבאית
חטיבת מערכות תחבורה
חטיבת מערכות אבטחה
פעילות בישראל

חטיבת מערכות תחבורה של הקבוצה פועלת בישראל באמצעות חברת ESS Electronic Signalling Services. ב-2017 החטיבה זכתה במכרז של רכבת ישראל להחלפת מערכות האיתות שלה, תמורת 100 מיליון יורו.
חטיבת אבטחת המידע של הקבוצה מיוצגת בישראל על ידי חברת C-Data.
ראו גם

ווטשקיפר - חברה משותפת לתאלס ולאלביט מערכות
הערות שוליים

↑  פייננשל טיימס, ‏תומסון רוכשת את ראקאל, באתר גלובס, 16 בינואר 2000
↑  בועז לוי, נייס במהלך נועז: תבצע את הרכישה הגדולה בתולדותיה, באתר הארץ, 1 באוגוסט 2002
↑  גתית פנקס, שנה לאחר רכישת TCS ע"י נייס: תאלס המחזיקה ב-14% תוכל להתחיל למכור מניות נייס בשוק בשווי נוכחי של כ-43 מ' ד', באתר TheMarker‏, 19 באוקטובר 2003
↑  אלביט מערכות צפויה לזכות בחוזה בהיקף המוערך ב-300 מיליון ליש"ט באמצעות המיזם המשותף שהקימה עם תאלס, באתר TheMarker‏, 22 במרץ 2005
↑  פז וייסמן, CMT Medical מיקנעם קיבלה את הצעת הרכש מ-Thales הצרפתית, באתר TheMarker‏, 18 בדצמבר 2008
Thales מאמין בהדמיה ישראלית: רוכש את CMT לפי שווי של 31 מ' ד', באתר גלובס, 18 בדצמבר 2008
↑  אורה קורן, פלסן הישראלית שותפה לזכייה במכרז של צבא אוסטרליה ב-1.3 מיליארד דולר, באתר TheMarker‏, 8 באוקטובר 2015
↑  תאלס רוכשת את Gemalto הגרמנית ב-4.8 מיליארד אירו, באתר TechTime‏, 21 בדצמבר 2017
↑  יוסי הטוני, ‏ת'אלס רוכשת את אימפרבה ב-3.6 מיליארד דולר, באתר "אנשים ומחשבים", 25 ביולי 2023
אופיר דור, תומא בראבו עשתה סיבוב על אימפרבה: מכרה אותה ב-3.6 מיליארד דולר לתאלס, באתר TheMarker‏, 25 ביולי 2023
↑  Total number of shares and voting rights, Thales
↑  Jeff Apter, Dassault looms large over Thales, ‏17 ביוני 2009
↑  סוכנויות הידיעות, יצרנית הציוד הבטחוני תאלס תרכוש את פעילות הלוויינות של אלקטל בעסקה המוערכת בכ-2 מיליארד דולר, באתר TheMarker‏, 5 באפריל 2006
↑  אבי בר-אלי, חוצה את הקווים: אתמול פיקח על רכבת ישראל, מחר ימכור לה ציוד, באתר TheMarker‏, 31 באוגוסט 2017
↑  אורן דורי, המתחרות ברחו - והספקית של הרכבת זכתה ב-100 מיליון יורו, באתר TheMarker‏, 20 ביולי 2017
↑  מיכל גילת, בשיתוף C-Data, C-Data: פתרונות אבטחה מתקדמים לארגונים מבית קבוצת תאלס, באתר TheMarker‏, 30 ביוני 2024
| --- | --- |
בקרת זהויות :  BnF: cb13769964x (data)  GND: 10122790-5  ISNI: 0000 0004 1754 8494  LCCN: nr2004019780  SUDOC: 086213822  VIAF: 138848074   WorldCat (עם VIAF): 138848074
צרורות

צרורות אבן ועפר המועפים מרגלי בעל החיים ונחשבים ל"כוחו המזיק"
במשפט העברי, צרורות הוא דין בהלכות נזיקין האומר כי למרות שהתורה חייבה אדם לשלם את נזקי בעלי החיים שבבעלותו, אם בעלי החיים גרמו לנזק באופן עקיף על ידי כוח הבהמה ולא על ידי גוף המזיק, פטרה התורה מלשלם נזק שלם, ועליו לשלם רק חצי מהנזק.
נזק כזה נקרא "צרורות" על שם הדוגמה הבסיסית של היזק מכוח הבהמה, אך ללא מגעה, על ידי התזה של צרורות.
תולדה דרגל

היזק הצרורות נחשב לתולדה של רגל, והלכה למשה מסיני, הגבילה את התשלומים הרגילים של חיוב רגל למחצית הנזק. יש אומרים כי הגדרת הצרורות כתולדה של רגל היא חלק מההלכה למשה מסיני.
המשנה הראשונה במסכת בבא קמא אומרת, כי תולדותיהם של ארבעת אבות הנזיקין - דינם שווה למזיקים עצמם. הגמרא דנה בשאלה מה בא משפט זה לחדש ומגיעה למסקנה כי המשנה באה ללמד על דמיון בדין בין צרורות ורגל, אך נחלקו הדעות על איזה דמיון מדובר.
רב פפא מסביר על פי הכלל, שבעוד שבהמה שהזיקה בכוונה להזיק "קרן", הדין הוא שאין בעל בהמה חייב לשלם מכיסו, אלא משלם את השור עצמו או דמיו ולא יותר, הרי שכאשר בהמה הזיקה בדרך הילוכה - "רגל", על בעל בהמה לשלם מביתו גם אם הנזק עולה על שווי הבהמה. וכך גם בחיוב נזק צרורות, עליו לשלם מביתו. רבא מסופק האם אכן ההלכה היא שצריך בעל השור להוסיף ולשלם מביתו בנזק צרורות, ולכן הוא מפרש את ההשואה בין צרורות לרגל בכך ששניהם פטורים כאשר ההיזק היה ברשות הרבים.
תולדה דרגל > בצומח

הרמב"ן מסביר בסוף קונטרס דינא דגרמי, שבגדר צרורות הוא רק כוח הבהמה המזיקה עצמה, אבל לעומת זאת אדם הנוטע עץ, ולאחר זמן יצאו מהעץ שורשים בקרקע והזיקו לבור של שכן, אין נחשבים השורשים לחלק מהעץ, ולכן אין חייב המזיק לשלם (באופן שמותר היה לו לנטוע את העץ).
שיטת סומכוס

סומכוס אינו מקבל את דין ״חצי נזק צרורות״, ולדבריו גם בנזק של צרורות התשלום הוא נזק שלם, כרגיל. תנאים נוספים הצטרפו לדבריו, ביניהם רבי אלעזר. רבא מסופק, האם סומכוס לא קיבל כלל את ההלכה למשה מסיני, או שהוא הגביל אותה לנזק שמתבצע על ידי תוצאה מכוחה של בהמה, "כוח כוחה".
בתר מעיקרא אזלינן

שאלה מעניינת שואל רבא, אודות בהמה שדרכה על כלי ולא שברתו, והכלי נתגלגל למקום אחר ונשבר, האם עלינו להתייחס למעשה המזיק מצד בהמה שהתבצע על ידי גופה, או באופן שנשבר הכלי - שלא על ידי גופה. הגמרא פושטת את השאלה, מהלכה אותה אמר רבה, כי אדם שזרק כלי מראש הגג ובא אחר ושברו במקל, השני פטור מכיוון שכבר היה בחפץ מעשה שבירה הוא נחשב כשבור. ומכאן, שהעיקר הוא מעשה השבירה מצד האדם, וחפץ שנעשה בו מעשה שבירה, נחשב כשבור, ולכן גם כאשר הבהמה ביצעה בחפץ מעשה שעלול לבסוף להזיק לחפץ, נחשב החפץ כשבור מיד, וההיזק אינו נחשב כצרורות.
דין מועד בצרורות

שאלה נוספת אותה שאל רבא, ונשארה ללא מענה: האם קיים דין שור מועד בצרורות, האם יש לדמותה ל"קרן", שהרי שניהם, צרורות וקרן, משלמים חצי נזק, ואם כן אם הבהמה הזיקה שלוש פעמים על ידי "צרורות", היא חייבת לשלם נזק שלם, או שמא יש לדמות את הצרורות ל"רגל", שהרי הנזק נעשה באופן רגיל ולא מתוך כוונה להזיק, וכשם שברגל אין דין מועד, כך בצרורות אין דין מועד.
רב אשי הסתפק בהלכה אחרת, לפי הכלל בארבע אבות נזיקין, כי כאשר נזק מסוים נגרם באופן של "שינוי" ולא כדרכה, משלם בעליה של הבהמה רק חצי נזק לניזק. השאלה היא, בנידון שהצרורות היו בשינוי, האם אז משלם חצי נזק, או שמא דין זה האומר שמשלמים חצי נזק בשינוי, הכוונה היא חצי מהסכום אותו יש לשלם, ומכיוון שבצרורות משלם רק חצי נזק, כאשר הצרורות נעשו בשינוי עליו לשלם רק רביע נזק.
הערות שוליים

↑  ראו רש"י תלמוד בבלי, מסכת כתובות, דף מ"א, עמוד ב'.
↑  תלמוד בבלי, מסכת בבא קמא, דף ג', עמוד ב'
↑  תלמוד בבלי, מסכת בבא קמא, דף י"ז, עמוד ב'
↑  תלמוד בבלי, מסכת בבא קמא, דף י"ח, עמוד א'
1 2  תלמוד בבלי, מסכת בבא קמא, דף י"ט, עמוד א'
הבהרה:  המידע בוויקיפדיה נועד להעשרה בלבד ואין לראות בו פסיקה הלכתית.
קורה טה איפסום

קוּרָה טֶה אִיפּסוּם (בלטינית: Cura te ipsum) הוא ביטוי לטיני שמשמעותו "רפא עצמך" או "טפל בעצמך" ונמצא בשימוש אצל אנשי צוות רפואיים (רופאים בעיקר) כחלק מהאתיקה הרפואית.
לביטוי זה שני פירושים אפשריים
הפירוש המקובל - רופא שלא מטפל בעצמו ולא דואג לבריאותו לא יכול לטפל באחרים.
על אדם לרפא את עצמו (לתקן דרכיו) לפני שיטיף מוסר לאחרים. פירוש זה מתחבר למימרה בבשורה על פי לוקאס (פרק 6 פסוק 41) "ולמה זה אתה ראה את-הקסם אשר בעין אחיך ואת-הקורה בעינך לא תביט" ובתלמוד הבבלי (פעמיים: בבא בתרא א, ו (דף טו ע"ב) וערכין ג,ה (דף טז ע"ב)): "טול קורה מבין עיניך" (מקביל לביטוי התלמודי "קשוט עצמך תחילה").
מקור הביטוי בתרגום הלטיני לבשורה על-פי לוקאס, שם בפרק 4 פסוק 23 אמר ישו בבית הכנסת בנצרת ”et ait illis utique dicetis mihi hanc similitudinem medice cura te ipsum quanta audivimus facta in Capharnaum fac et hic in patria tua ”, ובתרגום פרנץ דליטש: ”ויאמר אליהם הן תאמרו לי את-המשל הזה רופא רפא את-עצמך וככל אשר שמענו שנעשה בכפר-נחום עשה-כן גם-פה בעיר מולדתך” (על פי המסופר בכתבי הקודש הנוצריים, לוקאס, שנולד באנטיוכיה היה רופא במקצועו).
קאנט Z.511

קאנט Z.511 (באיטלקית: CANT Z.511) היה מטוס ימי מסוג "ספינה מעופפת" בעל ארבעה מנועים ארוכי טווח, תוכנן במקור כמטוס נוסעים לנתיבי הנוסעים במרכז ודרום האוקיינוס האטלנטי, ומאוחר יותר הותאם ככלי תחבורה צבאי כמטוס סיור.
"קאנט Z.511" יוצר על ידי חטיבת כלי הטיס של יצרנית המטוסים האיטלקית Cantieri Riuniti dell'Adriatico (אנ') (שם רשמי: Cantieri Riuniti dell'Adriatico C.R.D.A) אשר ערך את טיסת הבכורה ב-אוקטובר 1940.
"קאנט Z.511"

"קאנט Z.511" תוכנן ועוצב על ידי המהנדס "Filippo Zappata" (אנ'). התכנון לבניית מטוס ימי גדול בעל ארבעה מנועים, החל בסוף ספטמבר 1937, כאשר המחלקה הטכנית של CRDA קיבלה את המפרט של חברת "Compagnia Ala Littoria " שנוצרה בשנת 1939, שדרשה מטוס ימי ארוך טווח להובלת דואר, מטען ונוסעים לאמריקה הלטינית. תוכניות אלה בוטלו בפרוץ מלחמת העולם השנייה, אך גרסה של המטוס הותאמה עבור סיורים ימים לטווח ארוך, חמוש במקלעים בשתי עמדות הירי בצד, בשני הצריחים העליונים ומצבי תנוחות בטן.
לצורך משימות הפצצה המטוס הותאם לנשיאה של עד 4,000 ק"ג (8,800 ליברות) במפרץ פצצות פנימי ובעמדות כנף חיצוניות: עד ארבע מדפי שיגור, עבור טורפדו משגר אוויר 454 מ"מ (17.9 אינץ') להתקפה עילית, או טורפדו מאויש למבצעים מיוחדים.
במטוס הורכבו 4 מנועים זהים: 18 צילינדרים, 53.0 ליטר בתצורה של מנוע כוכבי, מתוצרת "Piaggio Aerospace" (אנ') סוג מנוע "Piaggio P.XII" (אנ'), מנוע קירור אוויר.
קצב טיפוס: 4.16 מטר לשנייה
"קאנט Z.511" > גרסה צבאית

חיל האוויר המלכותי האיטלקי: למשימות של סיורים ימיים
"קאנט Z.511" > גרסאות אזרחיות

בממלכת איטליה והרפובליקה הסוציאלית האיטלקית: מטוסי נוסעים - שפעלו בשירות "Compagnia Ala Littoria" (אנ'), עבור 16 נוסעים לטיסות בינלאומיות ולצורך הובלה מהירה של דואר ומטען
גלריה

"קאנט Z.511"
"קאנט Z.511"
"קאנט Z.511"
"קאנט Z.511"
"קאנט Z.511"
"קאנט Z.511"
ראו גם

קאנט 6
קאנט 7
קאנט 10
קאנט 18
קאנט 25
הערות שוליים

↑  Libro commemorativo "Cantieri Riuniti dell'Adriatico – origini e sviluppo – 1857 – 1907 – 1957" edito nel 1957 dai Cantieri Riuniti dell'Adriatico nel centenario della fondazione dello Stabilimento Tecnico Triestino e nel cinquantenario del Cantiere Navale Triestino di Monfalcone.
↑  טורפדו אווירי, או טורפדו מוטס הוא נשק ימי, טורפדו, שמטוס  או מסוק  מפיל במים, ואחריו הנשק מונע אל המטרה
↑  במטוס ימי מסוג "סירה מעופפת" הציפה מושגת באמצעות גוף המטוס עצמו, כמו באונייה. גוף כלי הטיס בנוי כך שבעת הנחיתה על המים הוא צף. על כנפי הספינה המעופפת מותקנים מצופים קטנים, המשמשים כמייצבים שנועדו לשמור על שיווי המשקל
↑  Michael John H. Taylor, Jane's encyclopedia of aviation, 2nd Edition, London, Studio Editions Ltd., 1989, ISBN 0-517-10316-8
↑  "קאנט Z-511 a" web.archive.org/web/20140124143005
↑  "קאנט Z.511" היסטוריה ומפרט comandosupremo.com/cant-z-511
↑  "קאנט Z.511" web.archive.org/web/20110617011835
קאסם אמין

| --- | --- |

 לידה:  1 בדצמבר 1863 אלכסנדריה, מצרים 
 פטירה:  5 במרץ 1908  (בגיל 44) קהיר, ח'דיוות מצרים 
 מדינה:  האימפריה העות'מאנית 
 לאום:  מצרי
 עיסוק:  משפטן, סופר
 מקום לימודים:  אוניברסיטת מונפלייה 
 שפות היצירה:  ערבית, אנגלית 
 יצירות בולטות:  "שחרור האישה" (תחריר אל-מראה), "האישה החדשה" (אל-מראה אל-גדידה)
 הושפע מ:  מוחמד עבדו, ג'מאל א-דין אל-אפגאני, דוק ד'ארקור, ארנסט רנאן
 השפיע על:  מוחמד חוסיין הייכל, טה חוסיין, מחמוד עזמי, חסן אל-בנא, סלאמה מוסא, תאופיק אל-חכים
 
קאסם אמין (בערבית: قاسم أمين; 1 בדצמבר 1863 – 5 במרץ 1908) היה אינטלקטואל וסופר מצרי. מראשוני ההוגים בעולם הערבי אשר קראו לשיפור משמעותי במעמד האישה בעולם הערבי ובמצרים בפרט. חשיבותם של כתביו נובעת לא רק מחלוציותם, אלא גם מההשפעה שהייתה להם על רבים מהאינטלקטואלים המצרים והערבים שדנו במעמד האישה, וראו עצמם מחויבים להתייחס להגותו בתחום זה.
קורות חייו

קאסם אמין נולד בשנת 1863 במצרים לאבא ממוצא עות'מאני ששימש כמושל של סנג'ק כורדיסטן של האימפריה העות'מאנית, וזכה בחלקת אדמה גדולה במצרים בתמורה לשירותו. אמו הייתה ילידת מצרים עילית.
הוא למד בבית הספר "ראס אל-תין" באלכסנדריה, בו למדו בני המעמדות האמידים. לאחר סיום לימודיו עברה משפחתו לגור בקהיר, שם התחנך אמין בבית הספר ח'דיוי במגמה הצרפתית, ולאחר שהשלים את השכלתו התיכונית החל ללמוד בבית-הספר הצרפתי למשפטים.
בשנת 1881 קיבל רישיון עריכת-דין ונסע ללמוד בבית-הספר למשפטים במונפלייה שבצרפת. באותה תקופה יצר אמין קשר עם מוחמד עבדו וג'מאל א-דין אל-אפגאני אשר שהו בפריז, ותירגם מאמרים עבור ביטאונם "יתד נאמן" (אל-ערוא אל-ות'קא). אף על פי שאמין לא הצליח להשתלב בחברה הצרפתית, הוא הצליח ליצור קשרי ידידות עמוקים עם חברה ללימודים שהשפיעה על גיבוש תפישתו באשר למעמד האישה המצרית.
בקיץ 1885 חזר לקהיר והחל לעבוד בתביעה הכללית של בתי-הדין המעורבים אשר דנו בתביעות בהן היו מעורבים מצרים וזרים מקומיים או זרים בעלי נתינויות אירופאיות.
בשנת 1889 נתמנה לראש הפרקליטות של בני-סויף, וב-1891 לראש הפרקליטות של טנטא.
בשנת 1892 התמנה לסגן שופט בבית-משפט לערעורים.
במהלך עבודתו במערכת המשפט תבע את ביטול הכפילות במערכת המשפט המצרית, שבה היו מערכות נפרדות למצרים ולזרים. באותה תקופה פעל אמין באגודת הצדקה האסלאמית אשר הקימה בתי-ספר למיעוטי יכולת וסייעה לנזקקים ולעניים.
ספריו > המצרים

ספרו הראשון של קאסם אמין, "המצרים" ("Les Egyptiens") יצא לאור בצרפתית בשנת 1894 כתגובה לספרו של המזרחן הצרפתי דוק ד'ארקור אשר פורסם שנה קודם לכן בצרפת וגינה את החברה המצרית על תנאי החיים הפרמיטיביים השוררים במצרים והתמקד במיוחד במעמדן הנחות של הנשים במצרים. קאסם אמין הגן בספרו על מנהגיה של האליטה המצרית וניסה להוכיח את הטענה כי במצרים קיים שוויון זכויות מלא בין גברים לנשים.
ספריו > שחרור האישה

ב-1899 פרסם אמין את ספרו החשוב ביותר "שחרור האישה" ("תחריר-אל-מראה"; בערבית: تحرير المرأة) בו טען כי אחד המקורות לנחיתותה של החברה המצרית הוא מעמדה הנחשל של האישה במצרים. ראייתו הייתה מנקודת מבט לאומית-מצרית ולא פמיניסטית טהורה, שכן טען כי רק קידום מעמדה של האישה הוא שיחזק את מצרים במאבקה נגד הכיבוש הקולוניאלי ונגד הכוחות הריאקציונריים הפנימיים. זכויות האישה נועדו להבטיח בנוסף את קדמתה של האומה המצרית וחינוך האישה נועד להבטיח את חינוכו של הדור הבא. אמין התייחס למציאות החברתית במצרים של תקופתו בה האישה הכפרית זוכה לחירות יחסית כיוון שהתנאים הכלכליים מאלצים אותה לעבוד בשדה לצד בעלה ולא מחייבים אותה לעטות רעלה, בעוד שבת מעמד הביניים והעליון נחותה יותר ביחס לבעלה ונשארת כלואה בביתה. כמו כן אמין ביקש על ידי הענקת חינוך נאות לאישה לעשותה בת שיחה אמיתית וחברה לבעלה.
בספרו ניכרת ההשפעה של המודרניזם האסלאמי על הגותו, שכן עיקר טיעוניו בספר בזכות שיפור מעמד האישה הסתמכו על מקורות אסלאמיים הלכתיים. אמין ניסה להוכיח כי אין סתירה אמיתית בין הוראות האסלאם לבין קידמה ומדע, וכי סממני הדיכוי של האישה הרווחים במצרים זרים לרוחו המקורית של האסלאם ושייכים לעידן הפרה-אסלאמי. לדעתו הרפורמות אותן הוא מציע במעמד האישה אינן "בדעה", כלומר חריגה חדשנית מהוראות האסלאם. אמין טען כי אין בכוונתו אלא לזקק את האסלאם מההרגלים המגונים אשר דבקו בו, וכך להגיע למהותו האמיתית, אשר מכבדת את האישה ומעניקה לה זכויות. אמין היה הראשון שהרחיב את הדיון במעמד האישה לנשים המוסלמיות ואשר עסק באורח ביקורתי בנושאים כגון הסרת הרעלה, ביטול הפרדת נשים וגברים, מתן חינוך לבנות, פוליגמיה, ומנהגי גירושין אותם הגדיר כשרירותיים.
ספריו > האישה החדשה

ספרו "שחרור האישה" ספג ביקורת חריפה מצד אנשי דת, הוגים ועיתונאים שמרנים. העיתונאי והכלכלן המצרי טלעת חרב פרסם כנגד אמין את הספר "חינוך האישה והרעלה" ("תרבית אל-מראה ואל-חגאב")ובו טען כנגד ביטול הרעלה וביטול ההפרדה בין נשים וגברים, וגרס כי הן הקוראן והן המציאות החברתית במצרים מחייבים הפרדה בין המינים.
בתגובה פרסם אמין ב-1900 את ספרו השלישי, "האישה החדשה" ("אל-מראה אל-גדידה"; בערבית: المرأة الجديدة), אשר בו נימוקיו לביצוע רפורמה במעמד האישה כבר היו רובם ככולם שאובים מתוך המחשבה האירופאית ומן המדע המערבי. בספרו הוא הגדיר מונחים כמו חופש, קידמה וציוויליזציה באופן מערבי מבלי לנסות ולמצוא להם מקבילות במסורות מוסלמיות ובטקסטים הלכתיים מוסלמיים.